
Minden csoda három napig tart? - Tőzsdei kereskedési stratégiák vizsgálata statisztikai módszerekkel

Kulcsszavak: piaci hatékonyság; visszatesztelés; Graham; Greenblatt; statisztika
A pénzügyi piacok hatékonysága sokat vitatott kérdés, melyet rendkívül sok aspektusból lehet megközelíteni. Jelen dolgozat a közvélemény által csak „csodaformulaként” emlegetett kereskedési stratégiák segítségével vizsgálja ezt a témakört.
Hipotézisünk, hogy (1) a piacok nem hatékonyak, azaz az árak nem tükröznek minden elérhető információt, (2) így egy jól felépített kereskedési stratégiával lehetséges többlethozam realizálása.
Feltevésünk igazolására két stratégia (Graham P/E rátája és Greenblatt csodaformulája) által elért eredményeket statisztikai módszerekkel hasonlítunk össze: először a hozamok alapvető statisztikai tulajdonságait vizsgáljuk meg, majd a teljes adatsorra és annak szűkebb részintervallumaira nézzük meg ugyanezt. Ezt követően az egyes kereskedési stratégiák és a piaci index várható értékeinek egyezőségét vizsgáltuk, majd pedig kvantilisek segítségével ábrázoltuk, hogy az általunk elemzett stratégiákkal elért hozam hol helyezkedik el az indexben szereplő egyes részvények hozamaihoz képest.
A pénzügyi adatok statisztikai elemzésével a kérdéses stratégiák eredményei mélyebben megérthetőek, és így a hipotézisünk helyességéről is dönteni tudtunk.



